**Informatīvais ziņojums „Par iespēju palīdzēt pensijas vecuma iedzīvotājiem zobu protezēšanas jautājumos”.**

**Esošās situācijas raksturojums.**

Zobu un mutes dobuma veselība ir viens no svarīgiem veselīgas novecošanas un labas dzīves kvalitātes priekšnoteikumiem. Slikta mutes veselība izraisa sāpes, ciešanas, košanas funkcijas zaudējumu un dzīves kvalitātes zudumu[[1]](#footnote-1).

Zobu zaudēšana un mutes dobuma saslimšanas ir nozīmīgas veselības aprūpes nozares problēmas. Mediķi ir pārliecināti, ka zobu stāvoklis atspoguļo ne tikai to, kāds ir cilvēka vispārējais veselības stāvoklis, bet tas var būt arī tiešs hronisku slimību cēlonis. Līdz ar to ir būtiski veicināt zobu trūkuma dēļ zaudēta veselības līdzsvara atjaunošanu.

Vissmagākā situācijā nonāk pensionāri ar pilnīgu zobu trūkumu, jo biežākie šķēršļi mutes dobuma veselības aprūpes pieejamībai gados veciem cilvēkiem ir finansiālās grūtības un nespēja laikus nokļūt pie speciālista[[2]](#footnote-2).

Atbilstoši Vispasaules Veselības Organizācijas kritērijiem (ICF Geneva, WHO200)[[3]](#footnote-3) indivīds, kurš zaudējis visus zobus, ir pielīdzināms indivīdam ar pilnībā zaudētu kādu ķermeņa daļu. Pēc zobu zaudēšanas pacientiem izveidojas hroniska nespēja izpildīt vienkāršas funkcijas – ir traucēta košļāšana, runas funkcijas, kā arī radītas vizuāli estētiskas problēmas.

Palielinoties cilvēka mūža ilgumam, palielinās pacientu skaits ar totāliem zobu rindu zaudējumiem. Latvijas iedzīvotājiem vecuma grupā 65 – 74 gadi izņemamās zobu protēzes ir nepieciešamas 60,4% gadījumu[[4]](#footnote-4).

Zobārstniecības pakalpojumu nepieejamība augsto cenu dēļ ir būtiska problēma visiem cilvēkiem ar zemiem ienākumiem, jo īpaši – senioriem. 2017.gada 29.novembra Senioru lietu padomes sēdē[[5]](#footnote-5) tika akcentēts jautājums par atbalstu pensionāriem zobārstniecības jomā.

Ņemot vērā aktuālo jautājumu par senioru veselības aprūpi zobārstniecības jomā un 2017. gada 29. novembra Senioru lietu padomes sēdē nolemto – rast iespēju palīdzēt pensijas vecuma iedzīvotājiem zobārstniecības jautājumos, 2018. gada 21. martā Labklājības ministrija, Rīgas Stradiņa universitātes Stomatoloģijas institūts un Zobārstniecības fakultāte, Rīgas aktīvo senioru alianse, Latvijas Senioru kopienu apvienība un Latvijas Pensionāru federācija (turpmāk kopā – Puses) noslēdza memorandu[[6]](#footnote-6), vienojoties par savstarpējo sadarbību.

Parakstot šo memorandu, Puses apņemas izstrādāt modeli, kas veicinātu zobārstniecības pakalpojumu pieejamību senioriem visā Latvijas teritorijā. Viens no sadarbības memoranda nosacījumiem paredz, ka Rīgas Stradiņa universitātes Stomatoloģijas institūts un Zobārstniecības fakultāte apņemas piedalīties senioru zobārstniecības pakalpojumu sniegšanā pie zobārstniecības studentiem.

**Risinājums.**

Lai uzlabotu visus zobus zaudējušo senioru dzīves kvalitāti, **noteikt valsts atbalstu senioru bezzobu žokļu protezēšanā,** ar 2019. gada 1. janvāri uzsākot īstenot izmēģinājumprojektu „Par atbalstu zobu protezēšanasjautājumos” (turpmāk – izmēģinājumprojekts), kas ilgs 12 mēnešus. Šī izmēģinājumprojekta ietvaros Rīgas Stradiņa universitātes Stomatoloģijas institūts un Zobārstniecības fakultāte piedalīsies zobārstniecības pakalpojumu sniegšanā senioriem, kurus nodrošinās zobārstniecības studenti. Ņemot vērā, ka, pēc Rīgas Stradiņa universitātes Stomatoloģijas institūta un Zobārstniecības fakultātes zobārstniecības speciālistu sniegtās informācijas, zobārstniecības studiju programmā ir 60 studenti, un viens topošais stomatologs vienā mācību semestrī var sniegt protezēšanas pakalpojumus 2 pacientiem, plānotais valsts atbalsta saņēmēju skaits – **120 seniori virs 65 gadu vecuma** **ar bezzobu mutes dobumu** (pilnīgs zobu zaudējums).

Izmēģinājumprojekta laikā valsts plānotais atbalsts protezēšanas pakalpojumiem pilnībā zaudēto zobu aizvietošanā ar totālajām izņemamajām zobu protēzēm plānots **70% no protezēšanas pakalpojuma summas, bet ne vairāk kā 150 euro**, atlikušo finansējumu būs jālīdzfinansē pakalpojuma saņēmējam no saviem resursiem. Piemēram, ja pakalpojuma summa būs 220 euro, tad valsts atbalsts būs 150 euro, bet atlikušo summu – 70 euro senioram būs jāpiemaksā no saviem līdzekļiem. Izmēģinājumprojekta īstenošanai nepieciešami 18 000 euro (*120 seniori x 150 euro = 18 000 euro*).

Izmēģinājumprojekta īstenošana 2019.gadā tiks nodrošināta Labklājības ministrijas apakšprogrammas 05.01.00 ”Sociālās rehabilitācijas valsts programmas” budžeta ietvaros no 2015.-2017.gada jaunās politikas iniciatīvas „Sociālās rehabilitācijas nodrošināšana no vardarbības cietušām pilngadīgām personām un vardarbību veikušām personām” pakalpojumam „Sociālās rehabilitācijas pakalpojumi no vardarbības cietušām pilngadīgām personām” (turpmāk – pakalpojums) piešķirtā finansējuma. Veicot pakalpojuma izpildes analīzi un tendences, ir secināts, ka ne visos gadījumos vardarbībā cietusī persona, kurai piešķirts pakalpojums (institūcijā, vai individuālo konsultāciju veidā vai kā pakalpojumu kopums institūcijā ar diennakts uzturēšanos), to saņem maksimālajā apjomā (ir gadījumi, kad pakalpojuma saņēmējs izvēlas pārtraukt pakalpojumu un atgriezties savā dzīvesvietā vai turpināt saņemt pakalpojumu konsultāciju veidā, dzīvojot pie radiniekiem, draugiem, u.c. gadījumi), līdz ar to rodas ietaupījums finanšu resursos indikatīvi 5,5% apmērā (pasākumam 2019. gadam plānotais finansējums - 328 087 euro, plānotā izpilde, ņemot vērā pakalpojuma izpildes tendences, - 310 087 euro), līdz ar to 18 000 euro var novirzīt izmēģinājumprojekta realizācijai, nesamazinot 2019. gadam pakalpojumam plānoto rezultatīvo rādītāju.

Izmēģinājumprojekta mērķis ir uzlabot un veicināt visus zobus zaudējušo pensionāru ar zemām pensijām iespējas iegūt pilnās zobu protēzes, tālākā perspektīvā paredzot paplašināt atbalsta saņēmēju loku, uzsākot darbu pie jauna pakalpojuma izstrādāšanas.

Tā kā izmēģinājumprojekta ietvaros var tikt sniegts atbalsts ļoti ierobežotai mērķgrupai, Labklājības ministrija sadarbībā ar senioru organizācijām un Rīgas Stradiņa universitātes Stomatoloģijas institūtu un Zobārstniecības fakultāti veiks rūpīgu atlasi, ņemot vērā sekojošus kritērijus:

* vecuma ierobežojums - vecuma pensijas saņēmēji virs 65 gadiem;
* pilnīgs zobu zaudējums;
* apdrošināšanas stāžs;
* vecuma pensijas apmērs;
* reģionālais pārklājums.

Pasākumu plāns:

Labklājības ministrija sadarbībā ar senioru organizācijām un Rīgas Stradiņa universitātes Stomatoloģijas institūtu un Zobārstniecības fakultāti līdz 2018. gada 31. decembrim izvērtēs un izstrādās potenciālo atbalsta saņēmēju pieteikšanās un atlases kārtību.

Pēc izmēģinājumprojekta īstenošanas Labklājības ministrijai sadarbībā ar Rīgas Stradiņa universitātes Stomatoloģijas institūtu un Zobārstniecības fakultāti, kā arī senioru organizācijām būs nepieciešams izvērtēt izmēģinājumprojekta rezultātus un izstrādāt priekšlikumus pastāvīgai atbalsta nodrošināšanai zobārstniecības pakalpojumu saņemšanā no 2020. gada 1. janvāra, kas veicinātu protezēšanas pakalpojumu pieejamību senioriem, balstoties uz projekta pieredzi, kā arī paplašinot pakalpojumu sniedzēju loku un teritoriālo pārklājumu. Pieaugs arī atbalsta saņēmēju skaits.

Latvijā no visiem vecuma pensijas saņēmējiem virs 65 gadiem pilnīgs zobu zaudējums varētu būt 3 %[[7]](#footnote-7). Pēc Valsts sociālās apdrošināšanas aģentūras datiem 2018. gada martā kopējais vecuma pensijas saņēmēju skaits bija 452 734 personas. Līdz ar to pieņemot, ka 3% no minētā personu loka varētu būt potenciālā mērķgrupa, kurai aktuāls protezēšanas pakalpojumu jautājums, atbalsts 150 euro apmērā būtu sniedzams 13 582 senioriem. Tas prasītu *2 037 300 euro* papildu finansējumu no valsts budžeta, t.i., *13 582 seniori x 150 euro = 2 037 300 euro*.

Jautājums par papildu valsts budžeta līdzekļu piešķiršanu 2020. gadā un turpmākajos gados pasākuma turpmākai nodrošināšanai skatāms Ministru kabinetā kopā ar visu ministriju un citu centrālo valsts iestāžu iesniegtajiem prioritārajiem pasākumiem likumprojekta “Par valsts budžetu 2019. gadam” un likumprojekta “Par vidēja termiņa budžeta ietvaru 2019., 2020. un 2021. gadam” sagatavošanas un izskatīšanas procesā atbilstoši valsts budžeta iespējām.

Labklājības ministrs J.Reirs

16.08.2018 16:31

1 055

I.Salmane, 67021556

Irena.Salmane@lm.gov.lv

1. Slimības profilakses un kontroles centrs, “Latvijas gados vecu iedzīvotāju veselības stāvoklis un to ietekmējošie faktori”, tematiskais ziņojums, 2012. Pieejams <https://spkc.gov.lv/upload/Petijumi%20un%20zinojumi/Sabiedribas%20veselibas%20petijumi/gados_vecu_iedzivotaju_veselibas_stavoklis_un_to_ietekmjosie_faktori.pdf>. [↑](#footnote-ref-1)
2. Turpat. [↑](#footnote-ref-2)
3. http://apps.who.int/iris/bitstream/handle/10665/43737/9789241547321\_eng.pdf;jsessionid=C1711685362CA5DD23D8A34F12DF2ADB?sequence=1. [↑](#footnote-ref-3)
4. Rīgas Stradiņa universitāte, “Izņemamo zobu protēžu kvalitātes saistība ar pacientu runas kvalitāti”, 2013.

   Pieejams https://www.rsu.lv/sites/default/files/imce/Zin%C4%81tnes%20departaments/VII%20sekcija/iznemamo\_zobu\_protezu\_kvalitate.pdf. [↑](#footnote-ref-4)
5. Sēdes protokols pieejams http://www.lm.gov.lv/upload/senioriem/slp\_29112017\_prot.pdf. [↑](#footnote-ref-5)
6. Sadarbības memorands pieejams http://www.lm.gov.lv. [↑](#footnote-ref-6)
7. Balstoties uz Rīgas Stradiņa universitātes Stomatoloģijas institūta un Zobārstniecības fakultātes zobārstniecības speciālistu viedokli [↑](#footnote-ref-7)